ครม. เห็นชอบปรับเงื่อนไข เกษตรผู้ปลูกมันสำปะหลังให้ครอบคลุมดูแลเกษตรเพิ่มขึ้นอีกกว่า 120,000 ครัวเรือน
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรีมีมติเห็นชอบปรับเงื่อนไขเกษตกรผู้ที่จะได้รับสิทธิเข้าร่วมโครงการประกันรายได้เกษตรกรผู้ปลูกมันสำปะหลังช่วงปีการผลิต 2563/64 เพื่อให้ครอบคลุมกลุ่มเกษตรกรผู้ปลูกมันสำปะหลัง ที่แจ้งปลูกมันสำปะหลังตั้งแต่เดือนตุลาคม 2562-31 มีนาคม 2563 จากเดิมกำหนดเงื่อนไขไว้ว่า จะต้องแจ้งปลูกตั้งแต่วันที่ 1 เมษายน 2563 จะทำให้โครงการประกันรายได้นี้ดูแลเกษตรกรได้เพิ่มอีก 120,148 ครัวเรือน ใช้วงเงินชดเชย 1,191 ล้านบาท จากเดิมที่ได้รับสิทธิ์เพียง 84,000 ครัวเรือน ซึ่งอยู่ภายใต้กรอบวงเงินงบประมาณรอบปี 2563/2564สำหรับผลการดำเนินงานที่ผ่านมา ได้จ่ายเงินชดเชยแก่เกษตรกรไปแล้ว 3,652 ล้านบาท คิดเป็นร้อยละ 38 ของวงเงินทั้งหมด 9,570 ล้านบาท ส่วนโครงการประกันรายได้รอบปีการผลิต 2564/2565 ยังไม่มีการจ่ายเงินส่วนต่างให้เกษตรกร เนื่องจากทั้ง 6 งวดที่ผ่านมาราคาอ้างอิงอยู่ที่ 2.60-2.74 บาทต่อกิโลกรัม ซึ่งสูงกว่าราคาที่ประกันไว้ที่ 2.50 บาทต่อกิโลกรัม